10. การควบคุมภายใน

ที่ประชุมคณะกรรมการบริษัท ครั้งที่ 1/2550 เมื่อวันที่ 26 ตุลาคม 2550
โดยมีคณะกรรมการตรวจสอบเข้าร่วมประชุมทั้ง 3 ท่าน
ได้ให้ความเห็นเกี่ยวกับการควบคุมภายในของบริษัทฯ
และพิจารณาอนุมัติตอบแบบประเมินความเพียงพอของระบบการควบคุมภายใน ทั้ง 5 ส่วน ดังนี้

1.  องค์กรและสภาพแวดล้อม บริษัทฯ มีโครงสร้างองค์กรที่ชัดเจน มีการกำหนดขอบเขตอำนาจ
    หน้าที่ ความรับผิดชอบแต่ละฝ่าย และมีระเบียบปฏิบัติงานของบุคลากรไว้เป็นลายลักษณ์อักษร
    รวมทั้งมีการกำหนดนโยบาย และข้อกำหนดเกี่ยวกับจริยธรรม (Code of Conduct)
    โดยคำนึงถึง กฎหมาย และข้อบังคับต่างๆ ประกอบกับผลกระทบที่อาจเกิดกับผู้มีส่วนได้เสีย
    ซึ่งนอกจากจะช่วยให้เกิดผลลัพธ์ที่เป็นธรรมแก่ทุกฝ่ายแล้ว
    ยังเป็นการป้องกันโอกาสที่จะเกิดการทุจริตอีกด้วย
    โดยคณะกรรมการบริษัทมีความเห็นว่าบริษัทฯ
    มีความเพียงพอของระบบการควบคุมภายในที่มีประสิทธิผลต่อองค์กร และสภาพแวดล้อม

2.  การบริหารความเสี่ยง กรรมการบริหารและคณะผู้บริหารบริษัทจะร่วมกันพิจารณา
    และวิเคราะห์ปัจจัยเสี่ยงทั้งภายนอกและภายในองค์กรอย่างต่อเนื่องในทุกมุมมองที่อาจจะส่งผลกระทบต่อการดำเนินธุรกิจของบริษัทฯ
    และต่อการดำเนินงานของแต่ละแผนก
    และได้มีการติดตามสถานการณ์ที่เป็นสาเหตุของปัจจัยเสี่ยงอย่างใกล้ชิด
    พร้อมกับแจ้งให้พนักงานที่เกี่ยวข้องรับทราบ
    และปฏิบัติตามมาตรการบริหารความเสี่ยงที่กำหนดไว้ โดยคณะกรรมการบริษัทเห็นว่าบริษัทฯ
    มีระบบการควบคุมภายในที่มีประสิทธิภาพในการบริหารความเสี่ยงที่เพียงพอ

3.  การควบคุมการปฏิบัติงานของฝ่ายบริหาร บริษัทฯ มีการกำหนดขอบเขต อำนาจหน้าที่
    และวงเงินอำนาจอนุมัติของฝ่ายบริหารในแต่ละระดับไว้อย่างชัดเจนและเป็นลายลักษณ์อักษร
    มีการแยกหน้าที่ความรับผิดชอบงานด้านการอนุมัติ การบันทึกบัญชี
    และการจัดการเงินสดและทรัพย์สินออกจากกันโดยเด็ดขาด
    เพื่อถ่วงดุลและสอบทานซึ่งกันและกัน โดยคณะกรรมการบริษัทเห็นว่าบริษัทฯ
    มีระบบการควบคุมภายในสำหรับควบคุมการปฏิบัติงานอย่างเพียงพอ

4.  ระบบสารสนเทศและการสื่อสารข้อมูล บริษัทฯ
    มีการจัดส่งหนังสือเชิญประชุมคณะกรรมการบริษัทพร้อมข้อมูลประกอบอย่างเพียงพอไปยังกรรมการทุกท่านล่วงหน้าก่อนวันประชุมคณะกรรมการไม่น้อยกว่า
    7 วัน ซึ่งกรรมการบริษัทมีระยะเวลาและข้อมูลเพียงพอที่จะพิจารณาเรื่องสำคัญๆ ของบริษัทฯ
    หลังจากการประชุมเสร็จสิ้นบริษัทฯ
    ได้จัดส่งมติที่ประชุมคณะกรรมการบริษัททุกครั้งไปยังตลาดหลักทรัพย์ฯ
    เพื่อเผยแพร่ข่าวสารให้แก่ผู้ถือหุ้นทุกท่านทราบผ่านทางสื่อของตลาดหลักทรัพย์ฯ รวมทั้งบริษัทฯ
    ได้มีการจัดทำรายงานการประชุมคณะกรรมการทุกครั้งซึ่งผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการได้
    สำหรับการจัดทำบัญชี บริษัทฯ
    ได้เลือกใช้นโนบายบัญชีที่เหมาะสมกับกิจการและเป็นไปตามหลักการบัญชีที่รับรองโดยทั่วไป
    รวมทั้งได้จัดเก็บเอกสารประกอบการบันทึกต่างๆ อย่างเหมาะสม
    โดยคณะกรรมการบริษัทเห็นว่าบริษัทฯ
    มีระบบการควบคุมภายในสำหรับข้อมูลสารสนเทศและการสื่อสารข้อมูลที่ดีเพียงพอ

5.  ระบบการติดตาม คณะกรรมการบริหาร จะมีการประชุมกันทุกเดือน
    และคณะกรรมการบริษัทจะมีการประชุมกันอย่างน้อยไตรมาสละ 1
    ครั้งเพื่อรับทราบผลการดำเนินงาน และให้ข้อเสนอแนะในการปฏิบัติงาน
    สำหรับการตรวจสอบภายใน บริษัทฯ
    กำหนดให้ผู้ตรวจสอบภายในรายงานผลการตรวจสอบโดยตรงต่อคณะกรรมการบริษัทหรือคณะกรรมการตรวจสอบ
    ทั้งนี้
    เพื่อให้ผู้ตรวจสอบภายในสามารถปฏิบัติงานได้อย่างอิสระและนำเสนอรายงานผลการตรวจสอบได้อย่างตรงไปตรงมา
    โดยคณะกรรมการบริษัทเห็นว่าบริษัทฯ
    มีระบบการติดตามการปฏิบัติงานเป็นระบบและมีประสิทธิภาพดีเพียงพอ

บริษัท เอเอสที มาสเตอร์ จำกัด ซึ่งเป็นผู้สอบบัญชีของบริษัทฯ
ได้ประเมินระบบการควบคุมภายในของบริษัทฯ สำหรับปี 2549 สิ้นสุดวันที่ 31 ธันวาคม 2549
และได้จัดทำรายงานการประเมินระบบการควบคุมภายในเสนอให้แก่คณะกรรมการและผู้บริหารของบริษัทได้รับทราบ
โดยในส่วนของสภาพแวดล้อมในระบบการควบคุมภายในโดยรวม (Control Environment)
ทางผู้สอบบัญชีมีคำแนะนำให้บริษัทฯ จัดตั้งแผนกตรวจสอบภายใน (Internal Audit)
และจัดหาบุคลากรเพิ่มเติมให้สอดคล้องกับจำนวนธุรกรรมและกิจกรรมการดำเนินงานที่เพิ่มขึ้นในอนาคต
ในส่วนของการตรวจสอบระบบบริหารสินค้าคงเหลือ ทางผู้สอบบัญชีได้ตั้งข้อสังเกตต่างๆ อาทิ
บริษัทฯ ยังไม่ได้จัดให้มีการตรวจนับสินค้าคงเหลืออย่างเป็นระบบ ไม่มีการ Pre-count
ก่อนการตรวจนับจริง มีรายการรับเข้าและส่งออกสินค้าระหว่างการตรวจนับ
ไม่มีการปรับปรุงบัญชีเคลื่อนไหวสินค้าคงเหลือ (Stock Card) ให้เป็นปัจจุบัน เป็นต้น
ซึ่งทางบริษัทฯ
ได้ดำเนินการแก้ไขปรับปรุงระบบการควบคุมภายในให้เหมาะสมตามคำแนะนำของผู้สอบบัญชีเป็นที่เรียบร้อยแล้ว
และในการประเมินระบบการควบคุมภายในของบริษัทฯ สำหรับปี 2550 สิ้นสุดวันที่ 31 ธันวาคม
2550
ทางผู้สอบบัญชีได้ให้ความเห็นว่าทางสำนักงานไม่พบจุดอ่อนหรือข้อบกพร่องที่เป็นสาระสำคัญในระบบการควบคุมภายในด้านบัญชี

คณะกรรมการบริษัทได้ให้ความเชื่อมั่นในระบบการควบคุมภายในของบริษัทฯ
เนื่องจากทุกขั้นตอนการปฏิบัติงาน บริษัทฯ ได้มีการกำหนดผู้ปฏิบัติที่ชัดเจน
มีการกำหนดผู้อนุมัติซึ่งขึ้นอยู่กับระดับตามผังอำนาจอนุมัติรายการ
และมีการตรวจสอบภายในกันเองโดยผู้บริหารและแต่ละฝ่ายงานที่เกี่ยวข้อง
ซึ่งบุคลากรทุกคนทุกฝ่ายงานของบริษัทฯ ได้รับทราบ
และตระหนักดีว่าการปฏิบัติงานอย่างมีระเบียบวินัยที่ดีจะส่งผลให้เกิดความโปร่งใส
ส่งผลต่อประสิทธิภาพและประสิทธิผลในการดำเนินงาน
และส่งผลถึงผลตอบแทนที่ทุกคนในองค์กรจะได้รับ ซึ่งเป็นผลมาจากความร่วมมือ
และความตั้งใจในการปฏิบัติงานของบุคลากรทุกคนในบริษัทฯ
รวมทั้งจะเป็นการป้องกันการทุจริตที่อาจจะเกิดขึ้นได้ ทั้งนี้บริษัทฯ
อยู่ระหว่างการว่าจ้างผู้ตรวจสอบภายในจากหน่วยงานภายนอกเพื่อเข้ามาตรวจสอบระบบการทำงานของบริษัทฯ
และประเมินผลการปฏิบัติงานทุกเดือน ซึ่งคาดว่าการว่าจ้างจะดำเนินการเรียบร้อยภายในไตรมาสที่
2 ของปี 2551